《月波楼为吴孟实题》
明代·程敏政

遥天无片云，溪水荫清樾。谁开溪上楼，早见溪上月。

恍然冰壶中，涌此烂银阙。主人时独来，水鸟声乍歇。

橘林晚霜过，荷沜微风发。晴峰远相带，隐隐青一发。

水天荡无垠，斗柄正高揭。凭阑击唾壶，神爽已飞越。

我欲往从之，乘夜泛渔筏。一笑捲疏帘，促席共薇蕨。

酒力清易醒，诗怀浩难竭。入眼竹洲寒，何时解尘袜。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。